L’Associació de Miniaturisme de Burjassot organitza la I Jornada Batman Miniature Game
2025-07-24

L’Associació de Miniaturisme de Burjassot (AMB) comença un nou curs i ho fa programant la seua I Jornada d’iniciació i demostració del Batman Miniature Game. La jornada tindrà lloc diumenge que ve 4 d’octubre, en la seu de l’AMB (c/ Cervantes, 15). Al llarg de tot el dia, els amants dels jocs de miniatures tindran l’oportunitat d’observar demostracions de joc i realitzar partides d’aquesta nova diversió en miniatura que té com a protagonista al famós súper heroi, Batman.

Entre les 10.30 h i les 14.30 h es desenvoluparan, ininterrompudament, diferents demostracions i partides d’iniciació. Després d’un descans per a dinar, les partides es reprendran a les 16 h, mentre que a les 18.30 h, tindrà lloc el sorteig d’una sèrie de productes, gentilesa de la casa Knight Models. Als assistents a l’esdeveniment se’ls assignarà un número per al sorteig, si acudeixen a la Jornada de matí o de vesprada, i dos, si assisteixen a la jornada completa.

L’AMB organitzarà el local amb diverses taules en les quals tots els assistents podran conéixer i provar el joc Batman Miniature Game. Totes les taules estaran ben cobertes d’escenografia que reproduiran la ciutat de Gotham. També hi haurà taules lliures en les quals els assistents podran acomodar-se per jugar amb les seues pròpies miniatures. A la vesprada també es jugaran partides a 300 punts de reputació, entre els jugadors que ho desitgen.

L’AMB posa la seua adreça de correu electrònic, correoamb@gmail.com , per a les persones interessades en la Jornada que desitgen rebre més informació.